DOHOME พุ่ง 5% ลุ้นกำไร Q3 โตเท่าตัว! รับอานิสงส์น้ำท่วมหนุนดีมานด์ซื้อเพิ่ม
DOHOME พุ่ง 5% โบรกฯชูเป้า 34 บ. มองกำไร Q3 โต 156% แตะ 480 ลบ. จากยอดขายต่อสาขาที่เพิ่มขึ้น และอานิสงส์น้ำท่วมหนุนความต้องการวัสดุก่อสร้างมาซ่อมแซมบ้านเพิ่มมากขึ้น
7 ต.ค. 2564

ผู้สื่อข่าวรายงานว่าวันนี้ (7 ต.ค. 2564) ราคาหุ้นบริษัท ดูโฮม จำกัด (มหาชน) หรือ DOHOME ณ เวลา 12:11 น. อยู่ที่ระดับ 25.00 บาท เพิ่มขึ้น 1.30บาท หรือ 5.49% โดยทำจุดสูงสุดที่ 25.50 บาท และทำจุดต่ำสุดที่ 23.90 บาท ด้วยมูลค่าการซื้อขาย 305.16 ล้านบาท

นายสุโชติ ถิรวรรณรัตน์ ผู้อวยการฝ่ายวิจัย บล.เคจีไอ (ประเทศไทย) กล่าวว่า กำไรสุทธิในไตรมาส 3/2564 คาดว่าจะเติบโต 156% เมื่อเทียบกับช่วงเดียวกันของปีก่อน มาอยู่ที่ 480 ล้านบาท แต่จะลดลง 20% เมื่อเทียบกับไตรมาสก่อนหน้า จากปัจจัยฤดูกาลหรือหน้าฝน และคาดว่ายอดขายจะอยู่ที่ 5.80 พันล้านบาท เติบโต 22% จากช่วงเดียวกันของปีก่อน และลดลง 9% จากไตรมาสก่อนหน้า จากยอดขายต่อสาขา (SSSG) ที่เพิ่มขึ้น 12% และสาขาใหม่ Size L 2 แห่ง, สาขาร้าน DOHOME To go ใหม่ 4 แห่ง
ทั้งนี้ประเมินอัตรากำไรขั้นต้นจะอยู่ที่ 21.60% เพิ่มขึ้นจากช่วงเดียวกันของปีก่อน มาจากราคาเหล็กที่ปรับตัวขึ้น ขณะที่อัตรากำไรขั้นต้นลดลงจากไตรมาสก่อนหน้ามาจาก Product Mix เนื่องจากมีการปิดสาขาร้านชั่วคราว แบ่งเป็น 5 สาขา Size L และ 7 สาขา Dohome To Go ส่งผลให้อัตรากำไรขั้นต้นในงวด 9 เดือนอยู่ที่ 22.00% (เพิ่มขึ้น 6.40ppts จากช่วงเดียวกันของปีก่อน) ซึ่งดีกว่าสมมติฐานปีนี้ที่ 21.40%
ขณะที่ประเมินแนวโน้มผลการดำเนินงานไตรมาส 4/2564 ความต้องการหรือดีมานด์ของวัสดุก่อสร้างน่าจะฟื้นตัวกลับขึ้นมา หลังจากผ่านพ้นสถานการณ์น้ำท่วม ซึ่งน่าจะเห็นดีมานด์ของการซ่อมแซมบ้าน และอาจจะมีดีมานด์ในเรื่องของการรีโนเวท เพื่อเตรียมความพร้อมก่อนเปิดประเทศอีกรอบหนึ่ง จึงคาดว่ากำไรสุทธิไตรมาส 4/2564 ก็น่าจะดีกว่าไตรมาส 3/2564
อย่างไรก็ตามทางฝ่ายได้ปรับเพิ่มประมาณการกำไรสุทธิปี 2564 – 2565 ขึ้นอีกประมาณ 8% ทำให้กำไรสุทธิของ DOHOME จะโตอย่างมีนัยสำคัญถึง 147% จากปีก่อน และจะกลับมาโตในระดับปกติที่ 12% ในปี 2565 คงคำแนะนำ “ซื้อ” ราคาเป้าหมาย 34.00 บาท